לאחר פרסום "שקוף", בתנועה דורשים להקצות חניות גם לאנשיה - והכנסת צפויה לעמוד במבוכה מול גל בקשות דומה. הקריטריון שקבעה הכנסת לחלוקת חניות ללוביסטים מסחריים הוא ותק של 10 שנים בעבודה מולה. וגם: רשימת הארגונים המלאה שזכו לצופר החניות נחשפת לראשונה
התנועה לאיכות השלטון דורשת הקצאת חניות חינם לאנשיה, על בסיס פרסום "שקוף" בו טענה היועצת המשפטית כי חניות מוענקות ללוביסטים על פי הותק. הפניה עשויה להוביל לעוד דרישות דומות מארגונים שונים. לראשונה אנו חושפים כי בנוסף ל-25 הלוביסטים בעלי אישורי כניסה לרכב, גם לעוד 39 גופים חיצוניים לכנסת יש אישור כניסה לרכב למשכן.   בנובמבר האחרון חשפנו ב"שקוף" את רשימת 25 הלוביסטים המחזיקים באישורי כניסה לרכבם לכנסת. החניות הנן משאב ציבורי במחסור – ומוענקות בחינם לגורם מסחרי שמקדם בעלי אינטרסים ולא את הציבור. לאחר הפרסום פנה "לובי 99" לכנסת בשאלות הנוגעות לנושא. לפני חודש פרסמנו את התשובה ש"לובי 99" קיבלו מהיועצת המשפטית לכנסת, ובה עו"ד שגית אפיק חושפת כי הקריטריון להענקת החניות ללוביסטים מסחריים הוא 10 שנים. היא מודה כי אין מידע בארכיוני הכנסת לגבי ביסוס ההנמקות שעמדו מאחורי ההחלטה להעניק ללוביסטים אישור חניה, אולם "אני מניחה שהרציונליים לקביעת פרק זמן זה הם מספר מקומות החניה המוגבל שקיים בכנסת בשילוב הרצון להבטיח שרק שדלן שמגיע לפעילות ארוכת טווח הוא כזה שמוצדק לתת לו אישור כניסה עם רכב".  עתה פנתה התנועה למען איכות השלטון לעו"ד שגית אפיק, בדרישה להעניק אישורי חנייה חינם לתנועה, זאת על בסיס הקריטריון שנקבע ללוביסטים. "הענקת הטבה זו ללוביסטים של חברות מסחריות, תוך שלילתה מארגונים הפועלים למען הציבור, מהווה חלוקה פסולה של משאב ציבורי ללא מכרז, ובוודאי שנוגדת את אינטרס הציבור", כתבו במכתב. "דומה שאין ספק שבמקום שבו קיימת אפשרות להקצאת משאבים במחסור – מן הראוי הוא שהחלוקה תיתן קדימות לנציגי החברה האזרחית, שמשאביהם מלכתחילה דלים יותר ממשרדי לובינג פרטיים; והם אף מייצגי האינטרס הציבורי הכללי, ולא אינטרס צר של בעל הון כלשהו.  "בנוסף לאמור, לא רק שהתנועה עומדת בתנאי קריטריון המינימום שצוין במכתב התשובה של היועמשי"ת – הרי שלא למותר להזכיר שהתנועה בניגוד ללוביסטים המסחריים, מייצגת את האינטרס הציבורי ללא משוא פנים וללא מניע נסתר. לכן, לאחר שניתנו ללוביסטים המסחריים הטבות בדמות חנייה חינמית בכנסת, הרי שעל אחת כמה וכמה זכאית התנועה להטבה זו". פניית התנועה עלולה להוות תחילתו של גל דרישות מארגונים וגופים שונים, שיבקשו גם הם להחיל עליהם את הפרמטר להקצאת משאב החנייה שמוקצה ללוביסטים, מה שעשוי לגרור הכרח של שינוי הפרמטר. התנועה היא גוף המתמחה בעתירות, ומקרה של סרבנות הכנסת להעניק לה את הצופר היקר, עשוי לגרור בסופה עתירה לחיוב שינוי הקריטריון לפיו מוענק המשאב בציבורי.  אישורי כניסה לרכב – להסתדרות, לשלטון המקומי ולהתאחדות התעשיינים חניה חינם אינה המקרה היחיד בו הכנסת תיאלץ להסביר כיצד היא מחלקת צופרים לגורמים חיצוניים. לבקשת חופש מידע של "שקוף" אודות אישורי כניסה לרכב, הסבירה הכנסת כיצד היא מחליטה לחלק אותם: "גופים חוץ פרלמנטריים, כגון ארגוני עובדים, ארגונים יציגים, ארגוני מעסיקים, גופים סטטוטוריים העוסקים בייצוג הציבור או גופים אחרים המייצגים את הציבור בפני ועדות הכנסת", פירטו בתשובה. "גוף כזה, שמקיים פעילות קבועה בכנסת בהיקף גדול ונציגיו מגיעים לכנסת בתדירות של פעמיים בחודש בממוצע – זכאי לשני היתרי כניסה לכנסת. ארגון יציג שתדירות הממוצעת של ביקורי נציגיו בכנסת עולה על פעמיים בחודש, רשאי לקבל אישור חניה אחד". לפירוט הפרמטר צורפה רשימה של 39 אישים שמחזיקים באישורי כניסה קבועים לאור פעילותם בגופים שונים.  הרשימה כוללת שני נציגים של "התנועה להעצמת ירושלים", כמו גם נציגים של איגוד לשכות המסחר, התאחדות התעשיינים, קופת החולים מכבי, מועצת הצמחים, התאחדות האיכרים, ועוד.  גם אם הכנסת תעניק לתנועה למען איכות השלטון מקומות חניה על בסיס הקריטריון לגופים שונים, ולא קריטריון הוותק של לוביסטים, לא מן הנמנע שמדובר בתחילתו של "צונאמי" בנושא, כיוון שמעבר על רשימת בעלי החניות הקבועות הנוכחית מגלה שהיא פותחת פתח לעוד רבים אחרים שעשויים לדרוש חניות כאלה – ואולי לא ידעו שלאחרים יש. בין המצופרים: קופ"ח כללית, לאומית, תנועות שונות, מכוני מחקר, התאחדויות ענפיות נוספות, ארגונים נוספים, כשבפועל מדובר במשאב המצוי בחסר.  לא מן הנמנע שטרם שמענו את המילה האחרונה בסוגיית הקצאת חניות חינם בכנסת, משאב במחסור, לגורמים חיצוניים, ושהשקיפות שקידמנו בנושא עשויה לחולל שינוי בהקצאות. להלן רשימת המחזיקים באישור:  